ড. জামান বলেন, জরিপটি পরিসংখ্যানবিজ্ঞানে বহুল অনুসৃত মানদণ্ড ও চর্চা অনুসারে পরিচালিত হয়েছে এবং এটির বৈজ্ঞানিক মান ও পদ্ধতিগত উৎকর্ষ নিশ্চিতের জন্য জাতীয় ও আন্তর্জাতিকভাবে খ্যাতিসম্পন্ন আটজনের এক বিশেষজ্ঞ প্যানেল টিআইবির গবেষক দলকে বিভিন্ন পর্যায়ে পরামর্শ প্রদান করেছেন। জরিপের তথ্য সংগ্রহের জন্য দেশব্যাপী খানা নির্বাচনে বাংলাদেশ পরিসংখ্যান ব্যুরোর ইন্টিগ্রেটেড মাল্টিপারপাস স্যাম্পলিং ফ্রেমের আলোকে দেশের ৮টি বিভাগ সমন্বয়ে দৈবচয়ন নমুনায়ন পদ্ধতি প্রয়োগ করা হয়েছে- যা জরিপের আওতাভুক্ত খাতের ওপর বাংলাদেশের খানাগুলোর অভিজ্ঞতার সম্পূর্ণ প্রতিনিধিত্বশীল চিত্র প্রদান নিশ্চিত করেছে।